आईसीसी यू-१९ विश्वकप : पाकिस्तानसँग नेपाल पराजित
पाकिस्तानले आईसीसी यू–१९ विश्वकप क्रिकेटमा नेपाललाई ५ विकेटले पराजित गरेको छ । पाकिस्तानले बुधबार १ सय ९८ रनको लक्ष्य ४७.४ ओभरमा पूरा गर्दै लगातार दोस्रो जित हात पार्‍यो । लगातार दोस्रो हार भोगे पनि नेपालको सुपर सिक्समा पुग्ने सम्भावना अझै सकिएको छैन ।
काठमाडौँ — पाकिस्तानले आईसीसी यू–१९ विश्वकप क्रिकेटमा नेपाललाई ५ विकेटले पराजित गरेको छ । पाकिस्तानले बुधबार १ सय ९८ रनको लक्ष्य ४७.४ ओभरमा पूरा गर्दै लगातार दोस्रो जित हात पार्‍यो । लगातार दोस्रो हार भोगे पनि नेपालको सुपर सिक्समा पुग्ने सम्भावना अझै सकिएको छैन ।पाकिस्तान र न्युजिल्यान्डले पहिलो दुई खेल जितेर सुपर सिक्समा स्थान सुरक्षित गरिसकेका छन् । नेपाल र अफगानिस्तानले पहिलो दुई खेल हारेका छन् । यी दुई टोलीले शुक्रबार समूह ‘डी’ को अन्तिम खेलमा प्रतिस्पर्धा गर्नेछन् । विजेता टोली पाकिस्तान र न्युजिल्यान्डसँगैं अघिल्लो चरणमा पुग्नेछ । न्युजिल्यान्डले पहिलो खेलमा नेपाललाई ६४ रनले हराएको थियो ।अजान अवाइसले अविजित ६३ रन बनाउँदै पाकिस्तानलाई विजय दिलाए । नेपालविरुद्ध यो उनको लगातार दोस्रो अविजित अर्धशतक हो । डिसेम्बरमा यूएईमा सम्पन्न एसीसी यू–१९ एसिया कपमा पनि उनले नेपालविरुद्ध अविजित ५६ रन बनाएका थिए । दक्षिण अफ्रिकाको इस्ट लन्डनस्थित बफेलो पार्कमा उनले ८२ बल खेल्दै ६ चौका प्रहार गरे । अर्का अविजित ब्याटर हारुन अर्सादले १५ रन बनाए ।ओपनरद्वय सामिल हुसैन र सहजाइब खानले समान ३७ रन बनाएर पाकिस्तानलाई राम्रो सुरुआत दिलाए । आकाश चन्दले दुवैलाई ३ बलको अन्तरमा आउट गरी नेपाललाई खेलमा फर्काएका थिए । अराफत मिनहासलाई ८ रनमा आउट गरी आकाशले अर्को सफलता पाए । कप्तान साद बैगलाई आकाश त्रिपाठीले शून्यमा आउट गरे । अहमद हसनले २९ रन जोडे । नेपालबाट आकाशले ९ ओभरमा ३४ रन खर्चेर ३ तथा दीपेश कँडेल र आकाशले १–१ विकेट लिए ।यसअघि टस जितेर ब्याटिङ गरेको नेपाल निर्धारित ५० ओभर खेल्दै १ सय ९७ रनमा अलआउट भयो । नेपालले आक्रामक सुरुआत गरेको थियो । अर्जुन कुमाल र प्रतियोगितामा पहिलो खेल खेलिरहेका विपिन रावलले ४ ओभरमा २९ रन जोडेका थिए । पाँचौं ओभरमा अहमद हुसैनले अर्जुनलाई ६ रनमा बोल्ड गरेर पाकिस्तानलाई पहिलो सफलता दिलाए । उनीपछि आएका आकाश पनि ६ रनमै आउट भए ।विपिनले सर्वाधिक ३९ रन बनाए । उनले ६८ बलमा ४ चौका र १ छक्का प्रहार गरे । कप्तान देव खनालले २३ रन बनाए । उनले ३७ बलमा ३ चौका प्रहार गरे । उत्तम थापामगर ४ र गुलशन झा १८ रनमा आउट भए । गुलशनले ४७ बल खेले पनि कुनै बाउन्ड्री प्रहार गर्न सकेनन् ।दीपक डुम्रेले १ छक्का प्रहार गर्दै ५८ बलमा २६ रन बनाए । दीपेशले १७ बलमा २ चौकासहित १३ रन बनाए । इनिङ्सको अन्तिम दुई बलमा अराफतले सुवास भण्डारी र दुर्गेश गुप्तालाई आउट गरे । सुवासले २४ बल खेल्दै २० रन बनाए । आकाश ११ बलमा १ चौका र १ छक्कासहित १६ रनमा अविजित रहे । पाकिस्तानबाट मिनहासले १० ओभरमा २ मेडन राख्दै २३ रन खर्चेर ३ तथा उवेद साह र अहमद हुसैनले २–२ विकेट लिए ।